SK Úradný vestník Európskej únie C 228/18

Uverejnenie žiadosti podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

(2007/C 228/07)

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006. Vznesené námietky sa musia Komisii doručiť do šiestich mesiacov po uverejnení tejto žiadosti.

ZHRNUTIE

NARIADENIE RADY (ES) č. 510/2006

„VŠESTARSKÁ CIBULE“

ES č.: CZ/PDO/005/0437/23.11.2004

CHOP ( X ) CHZO ( )

Tento prehľad obsahuje hlavné body špecifikácie výrobku na informačné účely.

1. Príslušný orgán v členskom štáte:

Názov: Úřad průmyslového vlastnictví Adresa: Antonína Čermáka 2a CZ-160 68 Praha 6 Telefón: (420) 220 383 111 Fax: (420) 224 324 718 E-mail: posta@upv.cz

2. Skupina:

Názov: Zemědělské družstvo Všestary Adresa: Rozběřice 18 CZ-503 12 Všestary Telefón: (420) 495 458 113 Fax: (420) 495 458 113 E-mail: sekretariat@vsestary.cz Zloženie: Výrobcovia/spracovatelia ( X ) iní ( )

Ide o výnimku podľa článku 5 ods. 1 nariadenia Rady (ES) č. 510/2006, pretože v oblasti existuje jediný výrobca – družstvo, teda združenie vlastníkov. Požiadavky článku 2 nariadenia Komisie (ES) č. 1898/2006 boli splnené.

3. Druh výrobku:

Trieda 1.6: Cibuľa

4. Špecifikácia:

(prehľad požiadaviek podľa článku 4 ods. 2 nariadenia (ES) č. 510/2006)

4.1. Meno: „Všestarská cibule“

4.2. Opis: Tvar: pravidelný guľovitý alebo vajcovitý.

Vzhľad: v balení vyrovnaný; povrch tvorí suchá šupka minimálne v dvoch vrstvách, ktorá kryje dužinaté suknice, tvoriace kompaktnú cibuľu. Šupka nesmie byť vlhká alebo plesnivá, na cibuli nesmú byť viditeľné známky napadnutia chorobami alebo škodcami.

Farba: farba šupky žlto-zlatá (nie tmavohnedá), farba dužiny biela až zelenobiela.

Chuť: cibuľovitá, lahodná, sladká, rôzne štipľavá podľa odrôd.

Vôňa: sladká, cibuľovito štipľavá.

Pestované odrody všestarskej cibule: Radar, Armstrong, Hyskin, Sedona, Hybelle, Sturon, Baldito, Narvito, Canto, Takmar, Takstar, Wellington, Viktory, Profit, Festival.

4.3. Zemepisná oblasť: Kataster a okolie obce Všestary, zahŕňajúce katastrálne územie obcí Bříza, Rosnice, Světí, Rozběřice, Neděliště, Sendražice, Máslojedy, Čístěves, Horní Dohnalice, Střezetice a Probluz – v Královohradockom kraji, Česká republika.

4.4. Dôkaz o pôvode: Sú označené plochy, na ktorých sa pestuje, sklady a skladovacie boxy, šarže, dátum balenia. Vedie sa evidencia odberateľov. Pri každej dodávke sa dá zistiť pôvod, dodávky sú navzájom nezameniteľné. Cibuľa sa triedi, skladuje a balí v rámci vymedzeného územia, preto nemôže dôjsť k jej zmiešaniu s cibuľou, ktorá sa pestuje inde.

Kontrolu dodržiavania špecifikácie vykonáva zodpovedný pracovník výrobcu, kontroluje sa najmä kvalita sadby, suroviny, technologický postup pestovania (termíny, množstvo organických hnojív, vykonávanie hnojenia), podmienky v sklade. Denne sa kontroluje vzhľad, kvalita, balenie, triedenie a kalibrácia cibule. Jedným z hlavných kritérií je, či cibuľa nie je poškodená, vlhká, napadnutá pliesňou alebo botrytídou cibule. Hlavné sledované veličiny v sklade sú teplota a vlhkosť vzduchu. Výsledky sa zapisujú do knihy kontrol, ktorá sa archivuje. Kontrolujú sa hlavne tieto kritické body: príjem pozberanej cibule a naskladnenie, ekovalčeky – kontrola stavu cibule a odstránenie prímesí, skladovanie a dosúšanie cibule, výdaj cibule na triediacu linku, triedenie, kalibrácia, balenie a štítkovanie, obaly, expedícia, doprava. Kontroluje sa najmä možná kontaminácia mikroorganizmami, kontaminácia chemickými látkami (mykotoxíny, ťažké kovy), kontaminácia mechanickými nečistotami (kamene, hlina), prítomnosť škodcov, oleje, vyradenie nezhodných kusov cibule, kontaminované obaly, premrznutie. Proces triedenia, balenia a distribúcie má certifikát HACCP.

Charakteristiku počasia dokladujú údaje Českého hydrometeorologického ústavu. Rozbory pôd a cibule sa vykonávajú v akreditovaných externých laboratóriách. Aj kontroly dodržiavania špecifikácie, akosti, dodržiavania zákonov, vyhlášok a noriem vykonáva nadriadený kontrolný subjekt (Štátna poľnohospodárska a potravinárska inšpekcia, pozri bod 4.7), a to podľa kontrolného plánu príslušného inšpektorátu.

4.5. Spôsob výroby: Všestarská cibuľa sa pestuje z vysoko kvalitných hybridných osív a certifikovanej sadby.

Technologický postup pestovania všestarskej cibule: organická príprava pôdy; kvalitná orba na jeseň; jesenná príprava pôdy pred sadením; sadenie ozimnej cibule; jarná príprava pôdy pred siatím a sadením; sadenie sadby a siatie osiva; závlaha podľa potreby; plečkovanie; hnojenie dusíkatými hnojivami; v priebehu vegetácie v prípade potreby ošetrenia proti burine, chorobám a škodcom; osekávanie a vyorávanie cibule; po zaschnutí zber cibule; naskladňovanie do skladu; kontrola cibule a odstránenie prímesí na ekovalčekoch; dosúšanie a prevzdušňovanie cibule; triedenie a kalibrácia; balenie podľa požiadaviek zákazníka do sieťovaných vriec 3, 5, 10, 15, 20, 25 kg alebo voľne do debien s hmotnosťou 10, 15, 20, 25 kg, po dohode možné aj iné množstvo; štítkovanie; expedícia.

Moderný, dostatočne suchý a prevzdušnený sklad umožňuje skladovanie cibule počas 10 mesiacov pri zachovaní vynikajúcej kvality.

Skladovanie a balenie sa musí vykonávať v rámci vymedzenej oblasti. Zabráni sa tým možnému poškodeniu cibule pri prevážaní. Tento postup tiež zaručí, že nedôjde k miešaniu s inde pestovanou cibuľou. Pri takto zladenom postupe pestovania, skladovania a balenia na jednom mieste sa cibuľa nekazí. Cibuľa sa distribuuje z vymedzenej oblasti so štítkom „Všestarská cibule“ ako hotový výrobok.

4.6. Spojenie:

Vlastnosti, súvislosti

Všestarská cibuľa má štyri základné pozitívne vlastnosti, ktoré sú dané spojením s prostredím a spôsobom jej pestovania. Jedinečnosť všestarskej cibule je daná:

— vyrovnanosťou jej nutričných parametrov

— vysokou hodnotou železa

— veľmi vysokou hodnotou vitamínu B3 (niacinu)

— absenciou, resp. nízkymi hodnotami škodlivých látok.

Nutričné parametre – vyrovnanosť

Väčšina nutričných parametrov všestarskej cibule (stavebné látky, minerály, vitamíny) je vyrovnaná, bez extrémov a zodpovedá očakávaným kladným vlastnostiam cibule. Sú to napríklad draslík, fosfor, vitamíny B1, B2 a B6.

Železo – vysoká hodnota

Všestarská cibuľa vykazuje vysoký obsah železa. Podľa USDA – National Nutrient Database je hodnota železa v cibuli 2.1 mg/kg, všestarská cibuľa má 2.55 mg/kg, teda cca o 25 percent viac.

Vitamín B3 (niacin) – veľmi vysoká hodnota

Veľmi vysoká je hodnota vitamínu B3 (niacinu), ktorý obsahuje všestarská cibuľa. Podľa USDA – National Nutrient Database je hodnota niacinu v cibuli 0,116 mg/100 g, všestarská cibuľa má 0,208 mg/100 g, teda cca dvojnásobok (!).

Neprítomnosť, resp. nízke a veľmi nízke hodnoty škodlivých látok

Pri všestarskej cibuli je dôležitá neprítomnosť, resp. nízke a veľmi nízke hodnoty škodlivých látok. Napríklad hodnota Cd vo všestarskej cibuli je menšia ako 0,03 mg/kg, norma je 0,05 mg/kg, hodnota NO3 vo všestarskej cibuli je 29 mg/kg, norma je 1 000 mg/kg. Preskúmalo sa niekoľko desiatok možných škodlivých látok a všestarská cibuľa vyhovela vo všetkých hodnoteniach.

Vlastnosti, súvislosti, prostredie, pestovanie

Vyššie uvedené pozitívne vlastnosti sú dané spojením s prostredím, a to hlavne s týmito skupinami faktorov:

— prírodné podmienky

— história pestovania

— šetrné pestovanie

— vhodné pozberové spracovanie.

Prírodné podmienky:

Prírodné podmienky v oblasti pestovania tvorí krajina, pôda a podnebie. Celkové prírodné podmienky na pestovanie cibule sú vo vymedzenej oblasti veľmi dobré.

Krajina: Nadmorská výška obce Všestary je 265 metrov nad morom, pozemky na pestovanie sú v nadmorskej výške 245 – 320 m. Oblasť je relatívne nízko položená, s dostatkom slnečného svitu. Reliéf krajiny je slabo členitý, väčšina pozemkov je rovinatá alebo mierne svahovitá. Charakter krajiny napomáha dobrému udržiavaniu vlahy v pôde. Ide o široké údolie otvorené smerom na juh, v ktorom sú bohaté vrstvy naplavenej pôdy z rieky Labe.

Pôda: Tunajšie pôdy patria medzi štvrtohorné sedimenty. Najstaršie horniny patria kriedovému útvaru, ktorý sa tu vyvinul vo forme sliene. Všetky vrstvy sliene sú však prekryté hlbokými sprašovými usadeninami. Podložie tvorí takmer na celom území spraš. Na tunajších sprašiach sa pôsobením celého radu pôdotvorných činiteľov vyvinuli hlavne tieto genetické pôdne činitele: hnedozem slabo oglejená a černozem. Pôdy vo vymedzenej oblasti spĺňajú najlepšie podmienky na pestovanie cibule – sú to pôdy záhrevné, hlboké, teplé, nevysychavé, bohaté na humus a živiny, s neutrálnou pH reakciou. Vysoký prirodzený obsah humusu je okrem toho pozitívne ovplyvňovaný osevným postupom.

Ide o pôdy, ktoré sú s ohľadom na obsah minerálov i pH veľmi vhodné na účely pestovania cibule. Analyzovali sa desiatky vzoriek pôd na 9 poliach, zisťovali sa hodnoty minerálov (Ca, Mg, K, P) a pH. Všetky výsledky laboratórnych rozborov preukázali vhodnosť miestnych pôd na pestovanie všestarskej cibule.

Podnebie: Oblasť má mierne klimatické pomery.

Teploty sú mierne, relatívne vyrovnané, priemerná mesačná teplota je 6,9 °C, vo vegetačnom období apríl – september je 13,4 °C.

Mesačný priemer zrážok v tejto oblasti je 48 mm, bez extrémnych mesačných výkyvov, priemerné mesačné zrážky vo vymedzenej oblasti sú o niečo nižšie ako priemerné mesačné zrážky v Českej republike. Počas vegetačného obdobia spadne 437 mm zrážok, najväčší objem zrážok pripadá na mesiace jún – 86 mm, júl – 83 mm a august – 84 mm.

V oblasti prevládajú mierne vetry rôzneho smeru, ktoré prispievajú k miernym teplotám, vhodným zrážkam bez extrémnych výkyvov a tiež k prevzdušneniu pôdy. Zároveň sa nevyskytujú extrémne vetry, ktoré by krajinu nadmerne vysušovali.

Celkovo mierne podnebie s neveľkými výkyvmi a menším množstvom zrážok počas vegetačného obdobia cibule vytvára priaznivé klimatické podmienky na pestovanie cibule vo vymedzenej oblasti. Základnou prednosťou všestarskej cibule je jej značná nezávislosť od výkyvov mesačných či ročných zrážok. Prírodné podmienky (krajina, podnebie a pôda) spôsobujú, že sa v pôde udrží primeraná vlhkosť aj vtedy, keď sú obdobia alebo rok so slabými vodnými zrážkami. Nedostatok zrážok sa neprejaví ani na kvalite ani na kvantite vypestovanej cibule. V druhej polovici vegetácie má cibuľa radšej suchšiu pôdu, takže prírodné podmienky umožňujú, aby producent aplikoval doplnkovú závlahu skôr výnimočne, pri veľmi suchom počasí.

História pestovania

Pestovanie cibule má vo vymedzenej oblasti dlhoročnú tradíciu. História veľkoplošného pestovania cibule vo Všestaroch sa začína v roku 1964 na podnet vedenia vtedajšieho družstva, s prihliadnutím na vysokú úrodnosť tunajšej pôdy, dobrú nadmorskú výšku a vybudovanie nového závlahového systému pozdĺž rieky Labe. Počas rokov pestovania všestarskej cibule zistil producent, jeho členovia aj pracovníci, aké postupy sú najvhodnejšie na pestovanie cibule vo vymedzenej oblasti a tieto postupy používa už dlhú dobu. Vzhľadom na vysokú kvalitu tunajšej cibule pokračuje tradícia pestovania dodnes, s dobrým výhľadom do budúcnosti.

V súčasnej dobe je producentom družstvo, ktoré má 112 členov.

Šetrné pestovanie

Jednou z podmienok dosahovania výsledných kvalít všestarskej cibule je aj šetrný spôsob pestovania. Aplikácia hnojív sa vykonáva na základe pôdnych rozborov. Tak sa pôda nevysiľuje, zachováva sa „stará pôdna sila“. Veľmi dôležité je mechanicky šetrné zaobchádzanie s pôdou. V tom sa ako veľmi výhodný na aplikáciu hnojív osvedčil napr. Terragator, ktorý umožňuje jednak presné dávkovanie hnojív, jednak nespôsobuje utlačenie pôdy (používanie Terragatoru nie je podmienkou pestovania všestarskej cibule, presné dávkovanie hnojív prispieva k jej kvalite). To má veľký vplyv na priepustnosť pôdy, využitie živín a teda na pôdnu úrodnosť. Neničí sa pôda, nedochádza k zhutneniu spodných vrstiev pôdy, korienky rastlín môžu prerastať hlbšie a rastlina využíva živiny aj zo spodných vrstiev. Týmto spôsobom sa pôda udržuje vo vynikajúcom stave. Aby dochádzalo k čo najmenšiemu zaťažovaniu životného prostredia, sú v maximálnej miere využívané organické hnojivá, najmä zahustené liehovarnícke výpalky a hnojivá pripravené kompostovaním s aktívnym prístupom vzduchu, napr. typu Bioganik.

Vhodné pozberové spracovanie

Zber úrody sa vykonáva za suchšieho počasia, takže sa pozberaná cibuľa môže dosúšať priamo na poli. Cibuľa sa zberá šetrným spôsobom a prepravuje sa na krátku vzdialenosť do miestneho skladu producenta, zo skladu sa cibuľa priamo balí a odváža k odberateľom.

Vhodnou pozberovou úpravou (pozri 4.5), skladovaním a balením si všestarská cibuľa uchováva prirodzené parametre, ktoré získala z dobrého prírodného prostredia na poli a šetrným pestovaním. Minimalizáciou vzdialenosti a času, potrebného na prepravu pozberanej cibule do skladu, a balením prakticky priamo zo skladu, sa minimalizuje možnosť mechanického poškodenia či hnitia cibule.

Producent má vypracovaný systém kritických bodov HACCP, ktorým do veľkej miery eliminuje poškodenie cibule, znečistenie (prímesi) a hnilobu v priebehu pozberového spracovania. Pozri aj bod 4.4 Dôkaz o pôvode.

Ocenenie

Všestarská cibuľa, odroda Festival, bola v roku 2002 na výstave ovocia, zeleniny a škôlkarských výpestkov Hortikomplex Olomouc 2002 ocenená 1. miestom, ako najlepší výpestok roka.

Zápis do registra označení pôvodu Českej republiky má číslo 181 a dátum zápisu 14. február 2002.

Záver súvislosti

Vo vyššie uvedenom texte sa potvrdilo, že vlastnosti všestarskej cibule sú dané oblasťou pestovania a spôsobom pestovania a spracovania. Najmä rozbory pôdy, kde sú výsledky minerálov väčšinou vysoké alebo dobré a nijaký výsledok nie je nízky, majú priamu súvislosť s obsahom minerálov a vitamínov vo všestarskej cibuli, s dobrou hodnotou draslíka a fosforu a zvlášť s tým, že oproti bežným cibuliam je vo všestarskej cibuli vysoký obsah železa a veľmi vysoký obsah vitamínu B3.

4.7 Kontrolný orgán:

Názov: Státní zemědělská a potravinářská inspekce, Inspektorát v Hradci Králové Adresa: Březhradská 182 CZ-503 32 Hradec Králové Telefón: (420) 495 454 110 Fax: (420) 495 532 518 E-mail: hradec@szpi.gov.cz

4.8 Označenie: –